stanford-oval/wikipedia huggingface dataset:
แหลมทอง บัวไทย

| แหลมทอง บัวไทย |
| --- | --- |
ไฟล์:แหลมทอง บัวไทย.jpg
สารนิเทศภูมิหลัง
เกิด: กรกฎาคม พ.ศ. 2493 (อายุ 74 ปี) มานิจ ฉุนจุ้ย
คู่สมรส: อัญชัน ธงศรี
อาชีพ: นักร้อง นักแต่งเพลง และนักเรียบเรียงเสียงประสาน
ปีที่แสดง: พ.ศ. 2510 – ปัจจุบัน
แหลมทอง บัวไทย (เกิดเมื่อกรกฎาคม พ.ศ. 2493) หรือชื่อเดิมคือมานิจ ฉุนจุ้ย เป็นนักร้องลูกทุ่งชาวไทยพิจิตร มาจากดินแดนของหลวงพ่อเงิน เขามีความใฝ่ฝันอยากจะเป็นนักร้องลูกทุ่งตั้งแต่สมัยยังเป็นวัยรุ่น เขาเดินทางออกจากบ้านไปที่กรุงเทพมหานคร จนสุดท้าย เขาก็ได้เป็นนักร้องอย่างที่ต้องการ โดยเฉพาะเพลง "ปราณีที่รัก" ที่ดังไปทั่วประเทศไทย
ประวัติ

แหลมทอง บัวไทย มีชื่อและนามสกุลจริงว่า มานิจ ฉุนจุ้ย เกิดเมื่อวันจันทร์ เดือนกรกฎาคม พ.ศ. 2493 ณ บ้านเลขที่ 65 หมู่ที่ 1 บ้านวัดทับทิม ตำบลท่าบัว อำเภอโพทะเล จังหวัดพิจิตร คุณพ่อชื่อพ่อแถม บัวไทย คุณแม่ชื่อแม่รัก ฉุนจุ้ย เขาจบการศึกษาชั้นประถมศึกษาปีที่ 4 ที่โรงเรียนวัดทับทิม (สมัยก่อนเรียนศาลาวัด)
เข้าวงการ

หลังจากช่วยพ่อแม่ทำไร่ไถนาอยู่ระยะหนึ่ง  เขาอยากเป็นนักร้องมาก  จึงหนีออกจากบ้านมาสมัครเป็นนักร้องวงดังสมัยนั้นคือ วงรวมดาวกระจาย ของครูสำเนียง ม่วงทอง แต่ไปมาสมัครกับครูหลายครั้งครูก็ไม่สนใจ จึงกลับบ้าน เพื่อน ๆ ต่างก็กล่าวแซวว่า "เป็นไงไอ้นักร้องไส้แห้ง กลับมาแล้วหรือ" ซึ่งทำให้แหลมทองรู้สึกว่าดูถูกและจะต้องเอาชนะให้ได้
ต่อมา เขาก็มาสมัครใหม่กับเหงา โหงกเหงก นักจัดรายการวิทยุ ป.ต.อ. และได้เป็นนักร้องแต่อยู่กับ เหงา โหงกเหงก เห็นแนวโน้มว่าอนาคตจะไม่ดี จึงเปลี่ยนอีกครั้ง จากวงเหงา โหงกเหงก ไปอยู่ที่วงสนทยา แดนสุพรรณ เขาไปอยู่วงศักดิ์ สนทยา ราวปี  พ.ศ. 2510  มาอยู่กับสมานมิตร เกิดกำแพง แหลมทองได้มีโอกาสบันทึกแผ่นเสียงเป็นครั้งแรกในเพลง คิดถึงน้อง ซึ่งเป็นงานประพันธ์ของครูสมานมิตร เขาอยู่กับครู 2 ปีกว่าจนกระทั่งพิณศรีวิชัย กำลังโด่งดังขึ้น ตัวเองจึงมาอยู่ด้วย อยู่จนกระทั่งวงพิณศรีวิชัย เลิกราไปแล้ว จึงหยุดร้องเพลง มาเอาทางด้านการทำดนตรี อเร้นท์เพลงในเวลาต่อมา
ผลงานเพลงดัง

ผลงานเพลงที่ประพันธ์และร้องด้วยตนเอง
ปราณีที่รัก
นาแล้ง
คนใจหิน
คอยน้องที่หาดทราย
ลาก่อนความหลอกลวง
ตามใจคุณ
งานเพลงที่ประพันธ์ให้คนอื่นร้อง
อีเม้งลืมแม่ (ยอดรัก สลักใจ)
ผมยังไม่ตาย (ยอดรัก สลักใจ)
สกุลคนงาม (สุรชัย สมบัติเจริญ)
ไม่รักก็แล้วแต่ (พิมพา พรศิริ)
รักอ้อให้รอแป๊บ (ยุ้ย ญาติเยอะ)
อย่างงั้นเรอะ (บุญโทน คนหนุ่ม)
งานอเร้นท์เพลง

ทำดนตรีหรืออเร้นท์เพลงให้นักร้องที่มีชื่อเสียงหลายคน อาทิ ศรเทพ ศรทอง พรพรรณ วนา กำแพง พิมพ์ใจ แทน นครปฐม ละอองดาว ก้าน แก้วสุพรรณ วังไพร อยุธยา  มนต์ไพร ลูกราชบุรี
ชีวิตครอบครัว

อยู่กับครอบครัวที่อบอุ่นเป็นอย่างยิ่งกับ คุณอัญชัน ธงศรี ที่เขตตลิ่งชัน กรุงเทพมหานครฯ
เรือนจำกลางคลองเปรม

| --- | --- |
th
ที่ตั้ง: ถนนงามวงศ์วาน แขวงลาดยาว เขตจตุจักร กรุงเทพมหานคร
พิกัดภูมิศาสตร์: 13°50′50″N 100°33′14″E﻿ / ﻿13.84722°N 100.55389°E﻿ / 13.84722; 100.55389
สถานะ: เปิดใช้งาน
ระดับความปลอดภัย: ความมั่นคงสูงสุด
ความจุ: 10,831
นักโทษ: 6,541 (ในเดือนมีนาคม พ.ศ. 2567)
เปิดให้บริการ: 2433 (เรือนจำแห่งเดิม)   2502 (บางส่วน) 2505 ย้ายมายังเขตบางเขน
ปิดให้บริการ: 2513 (เรือนจำแห่งเดิม)
ชื่อเดิม: คุกกองมหันตโทษ, เรือนจำกลางประจำเขตคลองเปรม
บริหารโดย: กรมราชทัณฑ์
ผู้บัญชาการ: สมบูรณ์ ศิลา
เรือนจำกลางคลองเปรม หรือ คุกลาดยาว หรือฉายาโดยชาวต่างชาติ แบงคอก ฮิลตัน เป็นเรือนจำความมั่นคงสูงสุด โดยย้ายมาจากเรือนจำพิเศษกรุงเทพมหานครเดิม (ปัจจุบันคือสวนรมณีนาถ) เป็นเรือนจำที่ใช้คุมขังนักโทษในคดีอุกฉกรรจ์ อยู่ในความดูแลของกรมราชทัณฑ์ กระทรวงยุติธรรม เรือนจำแห่งนี้คุมขังนักโทษเด็ดขาดที่มีโทษตั้งแต่ 15 ปี ถึงประหารชีวิต เรือนจำตั้งอยู่ที่ถนนงามวงศ์วาน แขวงลาดยาว เขตจตุจักร กรุงเทพมหานคร
เรือนจำแห่งนี้ยังเป็นที่ตั้งของทัณฑสถานบำบัดพิเศษกลาง โดยเป็นสถานที่คุมขังนักโทษเด็ดขาดในความผิดเกี่ยวกับยาเสพติดที่มีโทษจำคุกไม่เกิน 15 ปี และนักโทษระหว่างรอการพิจารณาคดีในความผิดที่เกี่ยวกับยาเสพติดที่มีกำหนดโทษถึงจำคุกตลอดชีวิต ซึ่งเรือนจำแห่งนี้เป็นที่ตั้งของเรือนจำพิเศษกรุงเทพโดยเป็นที่คุมขังนักโทษระหว่างพิจารณาคดีและนักโทษเด็ดขาดที่โทษไม่เกิน 15 ปี  และเรือนจำแห่งนี้เป็นที่ตั้งของทัณฑสถานโรงพยาบาลราชทัณฑ์
ในปี พ.ศ. 2563 เรือนจำแห่งนี้มีผู้ต้องขังทั้งหมด 7,921 คน โดยนักโทษที่รับโทษจำคุกตลอดชีวิตภายในเรือนจำจะถูกคุมขังในห้องขนาด 2 x 3 เมตร และเพดานสูงจากพื้น 2.2 เมตร โดย 1 ห้องจะมีนักโทษอย่างน้อย 4 คน
ส่วนของพื้นที่คุมขังนักโทษหญิงซึ่งใกล้กับเรือนจำมีชื่อว่า ทัณฑสถานหญิงกลาง ซึ่งเป็นสถานที่คุมขังนักโทษหญิงและนักโทษประหารหญิง
ประวัติ

บทความหลัก: สวนรมณีนาถ
ในปี พ.ศ. 2478 ขุนศรีสรากร อธิบดีกรมราชทัณฑ์ เห็นว่าเรือนจำลหุโทษ (ปัจจุบันคือสวนรมณีนาถ) ควรถูกสร้างใหม่และย้ายไปที่อื่นเนื่องจากเรือนจำแห่งเดิมเก่าแก่และทรุดโทรม โดยได้เลือกที่ดินที่ตั้งเรือนจำเป็นฝั่งตรงข้ามคลองเปรมประชากรของตำบลลาดยาว อำเภอบางเขน จังหวัดพระนคร ต่อมาในปี พ.ศ. 2486  กรมราชทัณฑ์ได้ประกาศใช้พระราชกฤษฎีกากำหนดเขตที่ดินในบริเวณที่จะเวนคืน ในวันที่ 23 ธันวาคม พ.ศ. 2486 ได้มีประกาศสำนักนายกรัฐมนตรีจัดตั้งกรรมการเวนคืนอสังหาริมทรัพย์ในท้องที่ตำบลลาดยาว
ในปี พ.ศ. 2496 กรมราชทัณฑ์ได้รับงบประมาณในการก่อสร้างประมาณ 86 ล้านบาท และในปีเดียวกันได้มีการเปลี่ยนชื่อกองลหุโทษเป็นเรือนจำกลางคลองเปรม ต่อมาในวันที่ 12 มกราคม พ.ศ. 2502 ได้มีประกาศคณะปฏิวัติ ฉบับที่ 21 และ 43 ให้กรมราชทัณฑ์ใช้สถานที่แห่งนี้เป็นสถานที่อบรม และฝึกวิชาชีพ ให้กับผู้ประพฤติตนเป็นอันธพาล
เมื่อการก่อสร้างเรือนจำเสร็จสมบูรณ์ในปี พ.ศ. 2513 ได้มีการย้ายผู้ต้องขังจากเรือนจำกลางคลองเปรมแห่งเดิมที่ถนนมหาไชยไปยังเรือนจำกลางคลองเปรมแห่งใหม่ที่บางเขน ส่วนเรือนจำแห่งเดิมได้ถูกยุบและเปลี่ยนชื่อเป็นเรือนจำจังหวัดพระนครและธนบุรี
ในปี พ.ศ. 2516 ได้มีการเปลี่ยนชื่อเมืองหลวงของประเทศเป็นกรุงเทพมหานคร ส่งผลให้เรือนจำถูกเปลี่ยนชื่อเป็น เรือนจำพิเศษกรุงเทพมหานคร
ประวัติ > การย้ายที่ตั้ง

ต่อมาในปี พ.ศ. 2534 คณะรัฐมนตรีได้อนุมัติโครงการปรับปรุงทัณฑสถานวัยหนุ่มบางเขน หรือ "เรือนจำกลางคลองเปรม" และได้ย้ายผู้ต้องขังจากเรือนจำพิเศษกรุงเทพมหานครมาควบคุมรวมกัน และให้ปรับปรุงพื้นที่เรือนจำพิเศษกรุงเทพมหานครเดิมเป็นสวนสาธารณะในชื่อ สวนรมณีนาถ
การเยี่ยมญาติ

ผู้มาติดต่อมาขอเยี่ยมผู้ต้องขัง ต้องกรอกรายละเอียดต่างๆลงในแบบฟอร์มใบเยี่ยมญาติ ซึ่งการเยี่ยมญาติถูกแบ่งออกเป็นแดนตามรอบเช้ากับรอบบ่ายของแต่ละวัน โดยไม่สามารถมาเยี่ยมในวันเสาร์และอาทิตย์ได้ ในช่วงการแพร่ระบาดของโควิด-19การเยี่ยมญาติต้องจองคิวผ่านไลน์
กิจกรรมในเรือนจำ

เรือนจำแห่งนี้มีการจัดการศึกษานอกระบบของมหาวิทยาลัยสุโขทัยธรรมาธิราช และในบางครั้งมีการจัดคอนเสิร์ตให้กับผู้ต้องขัง
เนื่องจากเรือนจำแห่งนี้มีนักโทษชาวต่างชาติเป็นจำนวนมากส่งผลให้มีการจัดฟุตบอลโลกเรือนจำหรือPrison World Cup โดยนักฟุตบอลจะถูกคัดเลือกมาจากเจ้าหน้าที่เรือนจำ ซึ่ง 1 ทีมจะมี 10 คน ซึ่งทีมนักฟุตบอลที่ถูกคัดเลือกมา ให้เป็นตัวแทนของประเทศไนจีเรีย, ประเทศญี่ปุ่น, ประเทศสหรัฐอเมริกา, ประเทศอิตาลี, ประเทศฝรั่งเศส, ประเทศอังกฤษ, ประเทศเยอรมนี และประเทศไทย ซึ่งทีมที่ชนะจะได้รับแบบจำลองถ้วยฟุตบอลโลกที่ทำขึ้นจากไม้ในโรงงานไม้ของเรือนจำ
เหตุการณ์สำคัญ > การแหกคุกในปี พ.ศ. 2539

เมื่อปี พ.ศ. 2536 เดวิด แมคมิลแลน พ่อค้ายาเสพติดชาวอังกฤษ-ออสเตรเลีย ซึ่งถูกจับกุมที่เยาวราช โดยตำรวจนอกเครื่องแบบ 4 นายที่ปลอมตัวเป็นตัวแทนสำนักท่องเที่ยว ซึ่งเขาถูกตั้งข้อหาจำหน่ายเฮโรอีนและถูกส่งตัวไปยังเรือนจำกลางคลองเปรม เดวิดอ้างว่าเขาใช้เงินจำนวน 200 ดอลลาร์ ติดสินบนผู้คุม เพื่อให้ย้ายไปอยู่ในห้องขังที่สะดวกสบายมากขึ้น โดยเดวิดกล่าวว่าวิธีเดียวที่จะอยู่รอดในเรือนจำแห่งนี้คือการติดสินบนผู้คุมและนักโทษผู้ช่วยเหลือเจ้าหน้าที่ ส่งผลให้เดวิดมีความเป็นอยู่ที่ดีกว่านักโทษคนอื่น เดวิดมีพ่อครัวและคนรับใช้ของตนเอง และมีวิทยุ ต่อมาเขาถูกศาลชั้นต้นตัดสินประหารชีวิตและจะต้องส่งตัวไปยังเรือนจำกลางบางขวาง เขาจึงตัดสินใจที่จะหลบหนีจากเรือนจำ ในเดือนสิงหาคม พ.ศ. 2539 เมื่อเวลา 24.00 น. เดวิดได้ใช้ใบเลื่อยที่ลักลอบนำเข้ามาตัดลูกกรง หลังจากออกจากห้องขัง หลังจากนั้นได้ปีนชั้นหนังสือเพื่อออกจากแดนที่คุมขังทางหน้าต่าง หลังจากนั้นได้ใช้บันไดไม้ไผ่ที่ยึดด้วยเชือกผูกรองเท้าข้ามกำแพงเรือนจำ 6 กำแพง เมื่อผ่านกำแพงชั้นนอก เขาใส่กางเกงสีกากีและใช้ร่มปิดบังใบหน้าของตนเองขณะเดินผ่านหอสังเกตการณ์ หลังจากออกจากเรือนจำเขาได้นั่งแท็กซี่ไปยังแฟลตเพื่อรับหนังสือเดินทางปลอม และเดินทางไปยังสนามบิน เพื่อเดินทางไปยังประเทศสิงคโปร์ โดยใช้เวลาไม่เกิน 4 ชั่วโมงหลังจากออกจากเรือนจำ ซึ่งขณะที่เครื่องบินกำลังจะออกจากสนามบิน เจ้าหน้าที่ตำรวจได้นำกำลังมายังสนามบิน แต่ไม่สำเร็จเพราะเครื่องได้ออกจากสนามบินไปแล้ว หลังจากนั้นเขาได้เดินทางไปยังประเทศปากีสถาน แต่ก็ถูกจับกุมในความผิดฐานลักลอบขนยาเสพติดที่ลาฮอร์หลังจากผู้จัดส่งยาเสพติดซัดทอดไปยังเดวิด หลังจากพ้นโทษเขาเดินทางมายังกรุงลอนดอน ประเทศอังกฤษ ในปีพ.ศ. 2542 ต่อมาในปีพ.ศ. 2545 เขาถูกจับกุมที่ท่าอากาศยานลอนดอนฮีทโธรว์ ในความผิดฐานลักลอบขนยาเสพติดระดับ A จำนวน 500 กรัม และติดคุกเป็นเวลา 2 ปี ต่อมาในเดือนเมษายน พ.ศ. 2555 เขาถูกตำรวจออร์พิงตันจับกุมอีกครั้งในความผิดฐานลักลอบนำเข้ายาเสพติดระดับ A และถูกตัดสินจำคุก 6 ปี และเดวิดถูกปล่อยตัวในปีพ.ศ. 2557 ในเดือนพฤศจิกายนของปีเดียวกัน ประเทศไทยได้เจรจากับประเทศอังกฤษเรื่องการส่งผู้ร้ายข้ามแดนของเดวิด แต่สองสัปดาห์ก่อนการส่งตัวผู้ร้ายข้ามแดนประเทศไทยได้ยกเลิกแผนการส่งผู้ร้ายข้ามแดนของเดวิด
เหตุการณ์สำคัญ > ความพยายามแหกคุกในปี พ.ศ. 2541

เมื่อวันที่ 28 มกราคม พ.ศ. 2541 นักโทษคดียาเสพติด จำนวน 2 คน ได้ใช้เหล็กแหลมขู่คนขับรถขยะที่ขับรถเข้ามาในแดน 4 หลังจากนั้นนักโทษ 2 คนได้ขึ้นมาบนรถ ส่วนอีก 3 คนได้วิ่งตามรถขยะ และขับรถขยะพุ่งชนะประตูแดนที่ 4 หลังจากชนประตูทั้งหมด 2 บาน รถขยะได้พุ่งชนประตูเหล็ก ส่งผลให้รถเสียหลักตกข้างทาง ทำให้นักโทษที่อยู่บนรถทั้งหมด 4 คน ได้พยายามปีนรั้วไฟฟ้าหลบหนีแต่ก็ถูกผู้คุมยิงจนเสียชีวิตทั้ง 4 คน ส่วนนักโทษที่วิ่งตามรถ บางคนได้รับบาดเจ็บหรือถูกจับกุม
เหตุการณ์สำคัญ > แผนการแหกคุกของบรรยิน ตั้งภากรณ์

บทความหลัก: เหตุฆาตกรรมวีรชัย ศกุนตะประเสริฐ § แผนการแหกคุก
ในเดือนมิถุนายน พ.ศ. 2563 บรรยิน ตั้งภากรณ์ได้วางแผนให้นักโทษอีกคนลักพาตัวภรรยาของผู้บัญชาการเรือนจำพิเศษกรุงเทพเพื่อแลกกับการให้บรรยินออกไปจากเรือนจำ แต่แผนดังกล่าวเจ้าหน้าที่กรมราชทัณฑ์สืบทราบได้ก่อน ส่งผลให้เขาถูกย้ายตัวไปยังเรือนจำกลางบางขวาง
ทัณฑสถานหญิงกลาง

| --- | --- |
th
ที่ตั้ง: ถนนงามวงศ์วาน แขวงลาดยาว เขตจตุจักร กรุงเทพมหานคร
พิกัดภูมิศาสตร์: 13°50′42.2″N 100°33′25.1″E﻿ / ﻿13.845056°N 100.556972°E﻿ / 13.845056; 100.556972
สถานะ: เปิดใช้งาน
ระดับความปลอดภัย: ความมั่นคงสูงสุด
ความจุ: 4,302
นักโทษ: 4,082 (ในเดือนมีนาคม พ.ศ. 2567)
เปิดให้บริการ: 2515
เว็บไซต์: https://www.app-cwci.com/
ทัณฑสถานหญิงกลาง เป็นเรือนจำที่คุมขังผู้ต้องหาหญิง ซึ่งถูกบริหารโดยกรมราชทัณฑ์ ตั้งอยู่ที่ถนนงามวงศ์วาน แขวงลาดยาว เขตจตุจักร กรุงเทพมหานคร ใกล้กับเรือนจำกลางคลองเปรม โดยเรือนจำแห่งนี้เป็นที่คุมขังผู้ต้องขังหญิงที่มีโทษจนถึงประหารชีวิต
ทัณฑสถานหญิงกลาง > ประวัติ

ทัณฑสถานหญิงกลาง เคยเป็นส่วนหนึ่งของเรือนจำกลางคลองเปรมแห่งเดิมที่ตำบลสำราญราษฎร์ อำเภอพระนคร จังหวัดพระนคร ต่อมาในปี พ.ศ. 2506 กรมราชฑัณฑ์ได้แยกทัณฑสถานหญิงออกเป็นเอกเทศโดยมีชื่อใหม่ว่าทัณฑสถานหญิงพระนคร ในวันที่ 15 มิถุนายน พ.ศ. 2515 กรมราชฑัณฑ์ได้ย้ายผู้ต้องขังหญิงมายังทัณฑสถานหญิงแห่งใหม่ที่ถนนงามวงศ์วาน แขวงลาดยาว เนื่องจากมีจำนวนผู้ต้องขังมากขึ้นและไม่เอื้อต่อการดำเนินงานด้านการควบคุมงาน โดยเปลี่ยนชื่อสถานที่ใหม่เป็นฑัณฑสถานหญิง ต่อมาในวันที่ 16 เดือนมกราคม พ.ศ. 2538 ได้เปลี่ยนชื่อสถานที่ใหม่เป็นฑัณฑสถานหญิงกลาง
ในวันที่ 9 มีนาคม พ.ศ. 2557 ได้เกิดเหตุเพลิงไหม้ที่ห้องซักรีดของฑัณฑสถาน ส่งผลให้มีผู้ต้องขังหญิงได้รับบาดเจ็บ 7 คน จากการสำลักควันไฟ
ทัณฑสถานหญิงกลาง > กิจกรรมภายในเรือนจำ

เมื่อเดือนกันยายน พ.ศ. 2561 ฑัณฑสถานหญิงกลางได้นิมนต์พระศากยวงศ์วิสุทธิ์ (อนิลมาน ธมฺมสากิโย) มาเป็นผู้บรรยายในโครงการให้คำปรึกษาซึ่งมีชื่อว่าปัญญาบำบัด โดยโครงการดังกล่าวจะจัดที่ห้องประชุมของฑัณฑสถาน ทุกๆวันศุกร์เวลา 9.00 น.
ทัณฑสถานหญิงกลาง > นักโทษที่มีชื่อเสียง

สรารัตน์ รังสิวุฒาภรณ์ ผู้ก่อเหตุฆาตกรรมต่อเนื่องโดยใช้การวางไซยาไนด์ในอาหารหรือเครื่องดื่ม โดยมีผู้เสียชีวิตอย่างน้อย 14 คน และรอดชีวิต 1 คน โดยในปัจจุบันยังถุกคุมขังเพื่อรอการพิจารณาคดีและได้แท้งลูกไปแล้ว
สุมาลี โพธิ์สุวรรณ หรือ เล็ก พยาบาล และพุฒิพรรณ วงศ์คำลือ ผู้ร่วมกับอ๊อต พืชพันธ์ กับบุญ พืชพันธ์ ก่อเหตุฆาตกรรมกำธร ลาชโรจน์ อดีตสมาชิกสภาผู้แทนราษฎรจังหวัดปัตตานี 2 สมัย ทั้งสองได้วางแผนให้พุฒิพรรณหลอกล่อกำธรให้หลับนอนกับเธอ แล้ววางยานอนหลับในเครื่องดื่มของกำธร ก่อนจะปลดทรัพย์ไป ต่อมาทั้งสองกลัวความผิดจึงพยุงกำธรออกจากโรงแรม และไปรับอ๊อตกับบุญ หลังจากนั้นอ๊อตได้ฆ่ากำธรบนรถ ทั้งสี่ได้นำทรัพย์สินของกำธรมาแบ่ง แล้วนำศพของกำธรทิ้งไว้ข้างทาง ก่อนจะแยกย้ายกันหลบหนีไป ถูกตัดสินจำคุกตลอดชีวิตเนื่องจากให้การรับสารภาพเป็นประโยชน์แก่การพิจารณาคดี ไม่ทราบสถานะทางคดีในปัจจุบัน คาดว่าได้รับการปล่อยตัวแล้ว
สมศรี เกตุจันทร์ ผู้ช่วยพยาบาลผู้ก่อเหตุพามือปืนมาก่อเหตุฆาตกรรมครอบครัวของนายแพทย์อำพล จินดาวัฒนะ สามีของเธอ เมื่อปีพ.ศ. 2528 ถูกตัดสินประหารชีวิต การลดโทษไปแล้ว
กิ่งแก้ว ลอสูงเนิน ผู้ถูกตัดสินว่ามีความผิดฐานลักพาตัวเด็กไปเพื่อฆ่า (ถูกตัดสินประหารชีวิตร่วมกันปิ่นและเกษม) ย้ายไปเรือนจำกลางบางขวางเพื่อประหารชีวิต โดยถูกประหารชีวิตด้วยการยิงเป้าเมื่อวันที่ 13 มกราคม พ.ศ. 2522 โดยในการประหารชีวิตกิ่งแก้ว เธอไม่เสียชีวิตในการยิงชุดแรก ทำให้ถูกนำตัวมายิงเป้าในรอบที่สองส่งผลให้เธอเสียชีวิต
สมัย ปานอินทร์ ผู้จำหน่ายยาเสพติดชาวไทย ซึ่งร่วมกับนางสมใจ ทองโอ, นางมาลี เดชาภิรมย์, นายอรุณศักดิ์ หงษ์สร้อยคำและ ด.ช.เล็ก (นามสมมุติ) ร่วมกันค้าขายเฮโรอีน โดยสมัยเป็นคนนำเฮโรอีนไปขายที่ชุมชนคลองเตยล็อกที่ 4 ทำให้เธอได้รับฉายาว่าเจ้าแม่ล็อก 4 โดยเธอถูกตัดสินประหารชีวีตและถูกย้ายตัวไปเรือนจำกลางบางขวางเพื่อประหารชีวิต โดยถูกประหารชีวิตเมื่อวันที่ 23 พฤศจิกายน พ.ศ. 2542และนับเป็นนักโทษประหารหญิงคนสุดท้ายที่ถูกประหารชีวิตด้วยการยิงเป้าโดยประเทศไทย
สมควร พยัคฆ์เรือง ภรรยาของบัณฑิต เจริญวานิช โดยถูกตัดสินว่ามีความผิดฐานร่วมกันมียาเสพติดให้โทษประเภทที่1ไว้ครอบครองเพื่อจำหน่าย และถูกตัดสินประหารชีวิตร่วมกับบัณฑิตและจิรวัฒน์ แต่เธอได้รับการลดโทษเหลือจำคุกตลอดชีวิต ส่วนบัณฑิตและจิรวัฒน์ถูกประหารชีวิตเมื่อวันที่ 24 สิงหาคม พ.ศ. 2552
กัลยาณี อร่ามเวชอนันต์ ผู้ส่งลูกชาย 2 คนไปเรียนวิชาเคมีที่ประเทศไต้หวัน เพื่อผลิตยาบ้า ต่อมาครอบครัวของเธอได้เช่าบ้านในอำเภอบางกรวยเพื่อผลิตยาบ้ายี่ห้อเปาบุ้นจิ้น ในปีพ.ศ. 2530 ได้มีการประกาศให้ยาบ้าผิดกฎหมาย ส่งผลให้เธอ สามีและลูกชาย 2 คนถูกจับกุม
เจ้าคุณพระสินีนาฏ พิลาสกัลยาณี พระสนมในพระบาทสมเด็จพระวชิรเกล้าเจ้าอยู่หัว ซึ่งถูกถอดยศและถูกคุมขังเนื่องจากมีพฤติกรรมไม่เหมาะสมหลายประการรวมทั้งการไม่เคารพต่อสมเด็จพระนางเจ้าสุทิดา พระบรมราชินี โดยได้รับการปล่อยตัวภายหลังการพระราชทานอภัยโทษเมื่อวันที่ 28 สิงหาคม พ.ศ. 2563
ดูเพิ่ม

เรือนจำกลางบางขวาง
เดวิด แมคมิลแลนในปีพ.ศ. 2548
หลิว เหม่ยเจียน

| หลิว เหม่ยเจียน |
| --- | --- |
หลิวเหม่ยเจียน ในวัย 50 ปี
สารนิเทศภูมิหลัง
เกิด: วันที่ 28 พฤศจิกายน พ.ศ. 2510 (57 ปี) หลิวเหม่ยเจียน ฮ่องกง
คู่สมรส: จางฉงเต๋อ (張崇德)   พ.ศ. 2548-ปัจจุบัน
อาชีพ: นักแสดง
ปีที่แสดง: ปีพ.ศ. 2529-2537
ผลงานเด่น: -บท "องค์หญิงเตียเช็ง" เรื่อง "เดชเซียวฮื่อยี้" (พ.ศ. 2531) ค่าย "ทีวีบี" -บท "ไชยี้" เรื่อง "ซ้องกั๋ง วีรบุรุษเขาเหลียงซาน" (พ.ศ. 2535) ค่าย "ทีวีบี"
สังกัด: ทีวีบี
ฐานข้อมูล
IMDb
หลิวเหม่ยเจียน (จีน: 劉美娟; พินอิน: Liú Měijuān; กวางตุ้ง: Liu2 Mei3 Juan1; อังกฤษ: Eugina Lau)
เป็นนักแสดงหญิงชาวฮ่องกง ที่อดีตเคยเป็นที่รู้จักทั่วเอเชียในช่วงกลางยุค 80s ถึงต้นยุค 90s
เธอผู้นี้ก้าวเข้ามาในวงการบันเทิง โดยเริ่มจากเข้าร่วมประกวด "มีสแอโรบิกบิวตี้" (Miss Aerobic Beauty Pagean 1985) ซึ่งจัดการประกวดเป็นครั้งแรกโดยสถานีโทรทัศน์ทีวีบี เมื่อปีพ.ศ. 2528 และสามารถคว้ารางวัลรองชนะเลิศอันดับ 2 มาครอง ต่อมาได้เซ็นสัญญาเป็นนักแสดงกับทางค่ายทีวีบี และมีผลงานละครเฉียด 25 เรื่องในช่วงระยะเวลา 9 ปี ถึงแม้เธอจะไม่โด่งดังเหมือนดาราในยุคเดียวกันอย่าง โจว ไห่เม่ย, เส้า เหม่ยฉี, เติ้ง ชุ่ยเหวิน หรือ หลี เหม่ยเสียน เพราะเธอไม่ใช่คนสวยจัด
แต่เธอก็มีผลงานละครอัดแน่นทุกปี และปีละหลายเรื่อง จนทำให้ผู้ชมละครในยุคนั้นต่างจดจำเธอได้ โดยปริยาย
บทที่เธอได้รับมีทั้งนางรองและนางเอก แต่ส่วนใหญ่แล้วมักจะเป็นผู้ร่วมแสดงแต่มีความโดดเด่นและมีความสำคัญกับเรื่อง เช่น เจงกีสข่าน, เดชเซียวฮื่อยี้, จอมดาบฟ้าคำรณ, จอมโจรดาบทอง, อาญาทมิฬ พลิกแฟ้มคำพิพากษา ภาค1-3 เป็นต้น แต่ก็มีบางเรื่องที่เธอเป็นนางเอก เช่น ซิกัง จอมพยศ, มังกรคะนองรัก, ซ้องกั๋ง ผู้ยิ่งใหญ่แห่งเขาเหลียงซาน เป็นต้น
ประวัติ

หลิวเหม่ยเจียน มีชื่อเล่นว่า หยิ่งคู่ เธอเกิดเมื่อวันที่ 28 พฤศจิกายน พ.ศ. 2510 ในครอบครัวคริสเตียน หลังจากเรียนจบในระดับชั้นมัธยมปลาย เมื่ออายุ 17 ปี เธอได้เข้าประกวดเวทีนางงามแอโรบิกบิวตี้ (Miss Aerobic Beauty Pageant) ซึ่งสถานีโทรทัศน์ทีวีบี เป็นผู้จัดการประกวด
เมื่อปี พ.ศ. 2528 (1985) คอนเซ็ปต์การประกวดเวทีนี้ไม่ได้เน้นเรื่องความสวย แต่เป็นการประกวดเฟ้นหาสาวงามที่มีรูปร่างดีและสุขภาพดี ซึ่งหลิวเหม่ยเจียน เองก็สามารถคว้ารางวัลรองอันดับ2 มาครองได้สำเร็จ
หลังจากนั้นเธอได้ลงสัญญาการเป็นนักแสดงกับสถานีโทรทัศน์ทีวีบี ทันที และมีผลงานละครเรื่องแรก คือ ม่านรัก...ม่านละคร (Movie Maze 1985) ซึ่งได้ร่วมแสดงกับ หลิวชิงหยุน กงฉือเอิน และ เส้าเหม่ยฉี ในช่วงแรกที่เธอเข้าวงการ มีบางคนเห็นว่าเธอมีใบหน้าบางมุม ที่คล้ายกับดาราสาวผู้ล่วงลับ องเหม่ยหลิง จึงมักเรียกเธอว่า เป็นตัวแทนขององเหม่ยหลิง
สถานีโทรทัศน์ทีวีบี ผลักดันเธอขึ้นมาเป็นอย่างมาก และป้อนงานละครดี ๆ ให้กับเธอได้ร่วมแสดงมากมาย มีทั้งบทนางรองและนางเอกสลับเรื่องกันไป บทนางเอกเรื่องแรกของเธอ คือเรื่อง ซิกัง จอมพยศ (Suet Gwong Fan Tong 1986) แต่ไม่ค่อยได้รับความนิยม ต่อมาเธอจึงรับบทสมทบเสมอ เช่น "วิระบุรุษโค่นอิทธิพลมืด" (Turn Around and Die 1986), เจงกีสข่าน (Genghis Khan 1987), เฮงแน่...ชีวิตนี้  (The Upstart and the Self-Made Man 1987) เป็นต้น และบทบาท "องค์หญิงเตียเช็ง" ในผลงานละครสุดฮิตเรื่อง เดชเซียวฮื่อยี้ (Two Most Honorable Knights 1988) ก็ทำให้เธอมีชื่อเสียงเป็นที่รู้จักในระดับเอเชีย จนเธอมีงานโชว์ตัวตามต่างประเทศบ่อย ๆ เช่น มาเลเซีย สิงคโปร์ และไทย
ผลงานเด่น ๆ ถัดมาที่เธอร่วมแสดงคือเรื่อง
จอมดาบฟ้าคำรณ (Long Ting Zheng Ba 1989), กลับเมืองจีนดีกว่า (come back to love 1989) เป็นละครที่ต่างได้รับความนิยม ต่อมาก็เป็นนางเอกในละครฮิตเรื่อง คู่แค้นเลือดต่างสี (The Witness Of Time 1990), มังกรคะนองรัก (The Legend Of The Dragon Pearl 1990) และ ซ้องกั๋ง ผู้ยิ่งใหญ่แห่งเขาเหลียงซาน(Story of the Water Margin 1992) แต่ถึงกระนั้น...ก็ดูเหมือนว่าเธอจะไปได้ดีกับบทนางรอง เสียมากกว่า
ถัดมาในบทบาททนายสาว ที่เข้มข้นและท้าทายที่สุดในชีวิตการแสดงของเธอในละคร อาญาทมิฬ หรืออีกชื่อ พลิกแฟ้มคำพิพากษา ภาค1-3 ถือได้ว่าเป็นบทบาทที่ถูกจดจำมากที่สุดในชีวิตการแสดงของเธอ ในเรื่องนี้เธอเล่นได้ดีเยี่ยมกับบททนายสาว ที่ต้องเชือดเฉือนบทบาทกับนักแสดงคนเก่งอย่าง เฉิน ซิ่วเหวิน อย่างถึงพริกถึงขิง จนเธอได้รับคำชื่นชมกับบทบาทในละครเรื่องนี้เป็นอย่างมาก จนมาถึงละครเรื่องสุดท้ายก่อนที่เธอจะหันหลังให้กับวงการบันเทิง คือเรื่อง 10 คดีฉาวเขย่ากรุง (Passion Among Us 1994) ซึ่งเป็นการร่วมงานกับนักแสดงหญิงชื่อดัง เบอร์ต้น ๆ ของสถานีโทรทัศน์ทีวีบี ในขณะนั้นอย่าง เหลียง เพ่ยหลิง
ชีวิตส่วนตัว

ในอดีตเป็นที่รู้กันดีว่า หลิวเหม่ยเจียน คบกับ หลิวชิงหยุน ตั้งแต่เข้าวงการใหม่ ๆ ทั้งคู่พบรักกันหลังจากที่ได้ร่วมงานกันในละครหลายต่อหลายเรื่องจนกลายเป็นความรู้สึกที่ดีต่อกัน หลังจากปิดกล้องละครเรื่อง ซิกัง จอมพยศ (Suet Gwong Fan Tong) ที่ทั้งคู่ร่วมแสดงด้วยกัน ทั้งสองก็ตัดสินใจประกาศคบหากัน อย่างจริงจัง
ทั้งคู่ดูเหมาะสมกันและความรักของทั้งคู่ก็ดำเนินไปได้ด้วยดี ถึงจะไม่หวือหวาเหมือนคู่รักคู่อื่น ๆ ในวงการบันเทิง ก็ตาม ต่อมาก็มีข่าวว่าทั้งสอง
เลิกกัน หลิวเหม่ยเจียน หันไปคบกับนักแสดงหนุ่มมาแรงในค่ายเดียวกันอย่าง เส้าจงเหิง แทน
และหลิวชิงหยุน ไปพบรักกับ ดาราสาวรุ่นน้อง อย่าง กัวอ้ายหมิง
ต่อมาหลิวเหม่ยเจียน ก็มีอันต้องเลิกรา กับ เส้าจงเหิง ด้วยเหตุผล อันใดไม่มีใครทราบ
หลิวเหม่ยเจียน เข้าพิธีวิวาห์กับนักร้อง-นักแสดงหนุ่ม จางฉงเต๋อ (張崇德) เมื่อวันที่ 19 กุมภาพันธ์ พ.ศ. 2548 เธอได้ให้กำเนิดลูกชายคนแรกแก่เขา แต่ทว่าลูกคนนี้มีชีวิตได้แค่หนึ่งวันก็เสียชีวิต ต่อมาในปีพ.ศ. 2549 เธอได้ตั้งครรภ์อีกครั้งและมีบุตรชายหนึ่งคน  และในเดือนกันยายน พ.ศ. 2551 เธอได้ให้กำเนิดลูกสาวอีกหนึ่งคน
ผลงานบางส่วน > ละครโทรทัศน์ (ค่ายทีวีบี)

ปีพ.ศ. 2529:-
ม่านละคร (Movie Maze 1985) ร่วมแสดงกับ กงฉือเอิน เส้าเหม่ยฉี หลิวชิงหยุน เฉินถิงเหว่ย
วิระบุรุษโค่นอิทธิพลมืด (Turn Around and Die)
คนเหนือคน Superlative Affections (หลีฟาง,โจวไห่เหม่ย,หลิวชิงหยุน)
ซิกัง จอมพยศ  (Suet Gwong Fan Tong) - เป็นนางเอก
ปีพ.ศ. 2530:-
เลือดอำมหิต (The Conspiracy)
เจงกีสข่าน (Genghis Khan) ประกบ วั่นจื่อเหลียง และ หวงเย่อหัว
เฮงแน่...ชีวิตนี้ (The Upstart and the Self-Made Man 1987) แสดงร่วมกับ หวงเย่อหัว -เป็นนางเอก
ปีพ.ศ. 2531:-
คนปาบ (Behind Silk Curtains 1988) ร่วมแสดงกับ เจิ้งเส้าชิว หวังหมิงฉวน ชีเหม่ยเจิน
เดชเซียวฮื่อยี้ Two Most Honorable Knights
ดับเครื่องชน (the final verdict 1988) ร่วมแสดงกับ เจิ้งเส้าชิว,กัวจิ้นอัน, หลอเจียเหลียง
ปีพ.ศ. 2532:-
รอยแค้นในอดีต (The Lost Treasure 1989) ร่วมนำแสดงโดย เฉินถิงเวย, เส้าเหม่ยฉี
จอมดาบฟ้าคำรณ (Long Ting Zheng Ba 1989) ร่วมแสดงกับ หลอเจียเหลียง เจิ้งหัวเชี่ยน จางเจ้าฮุย โอวหยังเจิ้น หัว
กลับเมืองจีนดีกว่า (come back to love 1989) ร่วมแสดงกับ หลีหมิง หลีเหม่ยเสี่ยน
ปีพ.ศ. 2533:-
คู่แค้นเลือดต่างสี The Witness Of Time (1990) ร่วมแสดงกับ อู๋ไต้หยง, หวงชิวเซิน, เจิ้งอี้เจี้ยน, ลวี่โหย่วฮุ่ย, ลั่วอิงจิน -เป็นนางเอก
มังกรคะนองรัก (The Legend Of The Dragon Pearl 1990) ร่วมนำแสดงกับ เวินเจ้าหลุน, เฉินสงหลิง, หลิวเสี่ยวฮุ่ย -เป็นนางเอก
ปีพ.ศ. 2534:-
แดนรักแดนทรหด (Land of Glory 1991) ร่วมนำแสดงโดย เฉินซิวเหวิน,.หลีฟาง,หลอฮุ่ยเจี้ยน ,เจิ้นหว่ยฉวน
จอมโจรดาบทอง (Thief Of Honour 1991)
พ.ศ. 2535:-
อาญาทมิฬ  หรือ พลิกแฟ้มคำพิพากษา ภาค1 นำแสดงโดย โอวหยางเจิ้นหัว,เถาต้าหวี่,หลินเป่าอี้,เฉินซิวเหวิน,ซูโหยวคัง (File of Justice 1992)
ซ้องกั๋ง วีรบุรุษเขาเหลียงซาน (Story of the Water Margin 1992) นำแสดง โดย เจิ้งเหว่ยฉวน,โอวยุ่นเหว่ย,หลิวเหม่ยเจียน,ไม่ ชุ่ยเสียน,หลีเย้าเสียน,ไช้เจียลี่ -เป็นนางเอก
พลิกหลักสูตรมรณะ (Tales from Beyond 1992)
ปีพ.ศ. 2536:-
อาญาทมิฬ ภาค2 หรือ พลิกแฟ้มคำพิพากษา ภาค2 (File of Justice 1993)
ปีพ.ศ. 2537:-
อาญาทมิฬ ภาค3 หรือ พลิกแฟ้มคำพิพากษา ภาค3 (File of Justice 1993)
10 คดีฉาวเขย่ากรุง (Passion Among Us 1994)
ผลงานบางส่วน > ละครโทรทัศน์ ไต้หวัน

บ้านน้อยคอยรัก (Podcast 1994)
แหล่งข้อมูล

หลิว เหม่ยเจียน ที่อินเทอร์เน็ตมูวีเดตาเบส(อังกฤษ)
หลิว เหม่ยเจียน ที่ฮ่องกงมูวีเดตาเบส
หลิวเหม่ยเจียน ที่ เฟสบุ๊ค
หลิวเหม่ยเจียน ที่ wenweipo เก็บถาวร 2008-12-01 ที่ เวย์แบ็กแมชชีน
เฉลิมพล ศรีสวัสดิ์

นายพลชาวไทย
| พลเอก พลเรือเอก พลอากาศเอกเฉลิมพล ศรีสวัสดิ์ม> ป.ช. ม.ว.ม. |
| --- | --- |


สมาชิกวุฒิสภา
สมาชิกโดยตำแหน่ง 6 ธันวาคม พ.ศ. 2563 – 30 กันยายน พ.ศ. 2566
สมาชิกสภานิติบัญญัติแห่งชาติ
ดำรงตำแหน่ง 11 ตุลาคม พ.ศ. 2559 – 21 พฤษภาคม พ.ศ. 2563
เสนาธิการทหาร
ดำรงตำแหน่ง 1 ตุลาคม พ.ศ. 2563 – 30 กันยายน พ.ศ. 2566
ก่อนหน้า: พลเอก พรพิพัฒน์  เบญญศรี
ถัดไป: พลเอก ทรงวิทย์ หนุนภักดี
 
ข้อมูลส่วนบุคคล
เกิด: 5 มกราคม พ.ศ. 2506 (62 ปี) อำเภอชัยบาดาล จังหวัดลพบุรี
ศิษย์เก่า: โรงเรียนนายร้อยพระจุลจอมเกล้า วิทยาลัยป้องกันราชอาณาจักร
ยศที่ได้รับการแต่งตั้ง
รับใช้:  ไทย
สังกัด: กองบัญชาการกองทัพไทย
ยศ:  พลเอก    พลเรือเอก    พลอากาศเอก
ผ่านศึก: กรณีพิพาทพรมแดนไทย–กัมพูชา

พลเอก พลเรือเอก พลอากาศเอก เฉลิมพล ศรีสวัสดิ์ (เกิด 5 มกราคม พ.ศ. 2506) เป็นนายทหารชาวไทยและนักการเมือง เคยดำรงตำแหน่งเจ้ากรมยุทธการทหารบก, รองผู้บัญชาการหน่วยเฉพาะกิจทหารมหาดเล็กรักษาพระองค์ 904, ผู้บัญชาการทหารสูงสุด และอดีตสมาชิกวุฒิสภา
การศึกษา > การศึกษาก่อนเข้ารับราชการทหาร

โรงเรียนพิบูลวิทยาลัย
โรงเรียนเตรียมทหาร รุ่นที่ 21
โรงเรียนนายร้อยพระจุลจอมเกล้า รุ่นที่ 32
การศึกษา > การศึกษาเมื่อเข้ารับราชการแล้ว > หลักสูตรทางทหาร

หลักสูตรส่งทางอากาศ รุ่นที่ 128
หลักสูตรจู่โจม รุ่นที่ 73
หลักสูตรปฐมนิเทศนายทหารใหม่ (จปร.) รุ่นที่ 7
หลักสูตรชั้นนายร้อย เหล่าทหารม้า รุ่นที่ 2
หลักสูตรชั้นนายพัน เหล่าทหารม้า รุ่นที่ 33
หลักสูตรเสนาธิการทหารบก ชุดที่ 72
หลักสูตรการป้องกันราชอาณาจักร (วปอ.) รุ่นที่ 59